Socialinės apsaugos ir darbo ministerijai 2022-05- Nr. (1.19 -2022-152)2-

El. paštas [post@socmin.lt](mailto:post@socmin.lt)

**DĖL Lietuvos Respublikos vyriausybės nutarimo „Dėl įvaikinimo organizavimo nuostatų patvirtinimo“ projekto Nr. 22-6362 derinimo**

Vaiko teisių apsaugos kontrolierė, susipažinusi su pateiktu derinti Lietuvos Respublikos Vyriausybės nutarimo „Dėl įvaikinimo organizavimo nuostatų patvirtinimo“ projektu Nr. 22-6362 (toliau – Nuostatų projektas), teikia žemiau išdėstytas pastabas ir pasiūlymus jo tobulinimui:

1. Tikslinti Nuostatų projekto 4.1 punkto formuluotę, suderinant punkte dėstomą normą su Vaiko teisių apsaugos pagrindų įstatymo 4 straipsnio 1 punktu, JT Vaiko teisių konvencijos 3 straipsnio 1 dalimi ir vietoj žodžių junginio „vaiko interesų“ įrašyti „geriausių vaiko interesų prioriteto“.

Atkreiptinas dėmesys, kad aukščiau paminėtos teisės normos akcentuoja pareigą užtikrinti vaiko interesų pirmumą (prioriteto) prieš kitų subjektų (asmenų) interesus, kurie gali nesutapti ir konkuruoti tarpusavyje[[1]](#footnote-1).

1. Įvertinant vaiko globos ir vaiko įvaikinimo sukeliamas teisines pasekmes ir pasekmių skirtumus, siūlytina apstvarstyti tikslingumą taikyti analogiją su vaiko globos organizavimo santykių reguliavimu (Vaiko globos organizavimo nuostatų normomis) ir nustatyti, kad įvaikinimo atveju turėtų būti išklausyta asmenų, norinčių įvaikinti vaiką, vaikų nuomonė dėl įvaikinimo ir vyresnių nei 16 metų vaikų sutikimus, kad jo tėvai (vienas iš tėvų) taptų įtėviais.

Pritarus siūlymui, turėtų būti papildytas Nuostatų projekto 7 punktas nauju papunkčiu.

1. Siūlytina svarstyti tikslingumą tikslinti Nuostatų projekto 11.5 punktą, po žodžio „neveiksniu“ įrašant žodžių junginį „ribotai veiksniu“.
2. Įvertinant aplinkybę, kad mokymai būsimiems įtėviams yra tęstinis procesas, siūlytina tikslinti Nuostatų projekto 19 punkto formuluotę, vietoj žodžio „įvykti“ įrašant „prasidėti“.
3. Siekiant normų ir jomis reguliuojamų santykių dėstymo nuoseklumo, siūloma tikslinti Nuostatų projekto 24 punkto formuluotę, išbraukiant žodžių junginį „Apskaitos aprašo nustatyta tvarka“. Priešingu atveju šio punkto formuluotė turėtų būti papildyta nuoroda į teisės aktą, kuriame nustatyta galimų įvaikinti vaikų apskaitos tvarka .
4. Papildyti Nuostatų projekto 25 punktą, po žodžio „poreikius“ įrašant „labiausiai“.
5. Tikslinti Nuostatų projekto 32 punkto formuluotę, vietoj „asmens ( enų), pasirengusio (-ių) įvaikinti vaiką, parinkimo įvaikinti galimą įvaikinti vaiką“ įrašant „ asmens ( enų), pasirengusio (-ių) įvaikinti vaiką, parinkimo įvaikinti galimam vaikui“. Ta pati pastaba dėl cituotos formuluotės taikytina ir Nuostatų projekto 33 punktui bei 1 ir2 prieduose išdėstytoms formoms.
6. Siūlytina įvertinti tikslingumą tikslinti Nuostatų projekto 39 -42 punktus, numatant Tarnybos teritorinių skyrių (o ne Tarnybos) dalyvavimą šiuose punktuose nurodytuose veiksmuose.
7. Siekiant teisinio reguliavimo aiškumo, siūlytina svarstyti tikslingumą tikslinti Nuostatų projekto 44 punktą, vietoj žodžio“ vykdoma“ įrašant „pradedama“.
8. Tikslinti Nuostatų projekto 48 punkto formuluotę, suderinant ją su Apskaitos aprašo nuostatomis dalyje, dėl subjekto, priimančio sprendimą. Paminėtina, kad Nuostatų projekto 48 punkte nustatyta, kad sprendimą priima Tarnybos direktorius, tačiau Apskaitos aprašo 16 punkte (teisės akto projektas Nr. 22-6363), į kurį pateikta nuoroda, nustatyta, kad sprendimą priima Tarnyba. Todėl manytina, kad projektų nuostatos turėtų būti suderintos tarpusavyje, todėl tikslintinos formuluotės.

Ta pati pastaba taikytina ir Nuostatų projekto 49-51 punktams.

1. Tikslinti Nuostatų projekto 48 punkto formuluotę, suderinant jos nuostatas su Apskaitos aprašo 16.3 punkto nuostatomis. Paminėtina, kad Apskaitos aprašo 16.3 punkte nustatyta, kad jei galimas įvaikinti vaikas neatitinka nė vieno Apskaitos aprašo 15 punkte nurodyto kriterijaus, Tarnyba priima sprendimą neįrašyti jo į Galimų įvaikinti vaikų, atitinkančių specialiuosius kriterijus, sąrašą“, todėl tarptautinio įvaikinimo procedūra net negali būti pradėta. Todėl Nuostatų projekto 48 punkte siūlomas teisinis reglamentavimas, kad „tarptautinio įvaikinimo procedūra vėl gali būti vykdoma“ yra prieštaraujanti teisiniam ikiteisminių įvaikinimo procedūrų reguliavimui. Ypatingas dėmesys atkreiptinas į šiuo punktu siūlomą reguliavimą vykdyti ikiteisminę tarptautinę įvaikinimo procedūrą vaiko, kuris neįrašytas į Galimų įvaikinti vaikų, atitinkančių specialiuosius kriterijus, sąrašą, „jei atsiranda asmuo, pasirengęs įvaikinti vaiką, kuris Apskaitos aprašo nustatyta tvarka įrašytas į Norinčių įvaikinti asmenų, kurių nuolatinė gyvenamoji vieta yra užsienio valstybėje, užsienio valstybės piliečių ir asmenų be pilietybės, kurių nuolatinė gyvenamoji vieta yra Lietuvos Respublikoje, sąrašą“. Toks siūlomas teisinis reguliavimas kelia (gali sukelti) abejones dėl ikiteisminio įvaikinimo (tarptautinio) proceso skaidrumo.
2. Tikslinti Nuostatų projekto 48 punkto formuluotę, suderinant ją su Apskaitos aprašo 16.3 punkte išdėstyta norma ir įvertinant Apskaitos aprašo projekto (Nr. 22-6363) 16.3 punktui pateiktą pastabą dėl konkretaus subjekto, priimančio nurodytus sprendimus nustatymo (Apskaitos aprašo 16.3 punkte nenustatyta, kad sprendimą priima Tarnybos direktorius).

Ši pastaba taikytina ir Nuostatų projekto 49, 50-51 punktui.

1. Siūlytina įvertinant tikslingumą Nuostatų projekto Ketvirtajame skirsnyje, skirtame reglamentuoti ikiteismines tarptautinio įvaikinimo procedūras, numatyti išimtis (Nuostatų projekto 50 punktas), kai procedūros vykdomos Nuostatų projekto 37–46 punktuose, reglamentuojančiuose nacionalinio įvaikinimo procedūras, nustatyta tvarka.
2. Tikslinti Nuostatų projekto 51 punkto formuluotę, pakeičiant žodžių junginį „pseudoniminiai duomenys apie vaiką“. Remiantis Lietuvių kalbos žodyno (http://www.lkz.lt) pateiktu žodžio „pseudonimas“ pateiktu apibrėžimu, pseudonimas – išgalvotas vardas ar pavardė, slapyvardis. Siūlytina svarstyti tikslingumą teikti ne pseudoniminius duomenis apie vaiką, o nuasmenintus duomenis apie vaiką, t.y. neteikti vardo, pavardės bei kitų duomenų, iš kurių galima būtų nustatyti vaiko tapatybę.

Ta pati pastaba taikytina ir Nuostatų projekto 77.1 punktui.

1. Siūlytina tikslinti Nuostatų projekto 53 punkto formuluotę, atsisakant normoje, reglamentuojančioje ikiteisminę tarptautinio įvaikinimo procedūrą, nuorodų į nacionalinę įvaikinimo procedūrą (37 punktą) ir dėstyti šią normą pagal Nuostatų projekto 66 punkto analogiją, nurodant, kokia informacija apie vaiką turi būti pateikta, arba nuorodą į Nuostatų projekto 37 punktą pakeisti į nuorodą į Nuostatų projekto 51 punktą.
2. Siekiant teisinio reguliavimo aiškumo, siūlytina svarstyti tikslingumą tikslinti Nuostatų projekto 73 punktą, vietoj žodžio“ vykdoma“ įrašant „pradedama“.
3. Tikslinti Nuostatų projekto 77 punkto formuluotę, įvertinant aplinkybę, kad jei vaiko, kuris buvo išbrauktas iš Galimų įvaikinti vaikų, atitinkančių specialiuosius kriterijus, sąrašo dėl aplinkybių, nurodytų Aprašo projekto 18.3 punkte, įvaikinimo procedūra gali būti tęsiama tik tuo atveju, jei jis bus įrašytas į Galimų įvaikinti vaikų sąrašą arba kitais pagrindais bus įrašytas į Galimų įvaikinti vaikų, atitinkančių specialiuosius kriterijus, sąrašą.
4. Nuostatų projekto 42 ir 70 punktuose įtvirtinamos normos dėl vaiko nuomonės apie konkrečius įvaikintojus išklausymo ir fiksavimo, kituose Nuostatų projekto punktuose numatytas parinkto asmens, pasirengusio įvaikinti vaiką, sutikimas/nesutikimas ir su tuo susiję tolimesni sprendimai bei procedūros. Tačiau Nuostatų projekte nėra aptarti atvejai ir procedūros, kai vaikas, susipažinęs su potencialiais įtėviais, nesutinka būti įvaikintas konkrečioje šeimoje.

Vaiko teisių apsaugos kontrolierė Edita Žiobienė

Eivilė Žemaitytė, tel. (8 5) 210 7175, el. paštas eivile.zemaityte@vtaki.lt

1. Plačiau – Jungtinių Tautų Vaiko teisių komiteto bendrasis komentaras Nr. 14 (2013) Dėl vaiko teisės pirmiausia atsižvelgti į jo (jos ) interesus. – Jungtinių Tautų Vaiko teisių komiteto bendrieji komentarai.– Vaiko teisių apsaugos kontrolieriaus įstaiga, 2018. (prieiga internete – http://vtaki.lt/lt/teisine-informacija/tarptautine-praktika/jungtiniu-tautu-vaiko-teisiu-komiteto-komentarai). [↑](#footnote-ref-1)